Document ID: /roh_data/filtered/fineweb-2-filterrobots_roh.jsonl.gz/26741

La davosa stria da Matergia
Glogn 19, p 40ss (Detgas e praulas propi da Medel)
La davosa stria da Matergia ei era stau la davosa dalla Cadi. Ella era ida fumitgasa e negin vess detg ch’ei seigi ina stria. In onn fuss ella bugen ida a s. Placi, mo gest il di avon vevan ei da raschlar da nuota puder ventscher. Cura che la fumitgasa ha dumandau il patrun, sch’ ella savessi ir a s. Plazi, ha lez detg, el schassi bugen ir ella, sch’ei fagiessien oz ventschidas cul raschlar: quei seigi denton nunpusseivel e perquei stoppi ella star cheu e gidar a finir damaun. Da miezdi tulanava la zepla traso il patrun da semetter giu e far in sien. Quei pareva curios ad el. Il davos ha el tuttina fatg sco la fumitgasa giavischava. Mo el ha buca durmiu, per mirar tgei la schania fetschi. E cu ella ha cartiu ch’el dormi, ha la stoda aviert la porta-clavau toccadem e dau endisch ga cul risti sil fein. Quel ei sil fiat sufflaus vi e da porta en sil ladretsch, senza tuccar en stumbel! Il patrun saveva buca tgei tertgar, ei denton staus aunc in’uriala avon che sereghegliar per buca schar encorscher zatgei la fumitgasa. Cura ch’el ei levaus si, ha la fumitgasa detg ch’ella hagi seduvrau e rischlau rubas e strubas. L’autra damaun ha il pur lubiu alla da Matergia dad ir a s. Placi, mo lu aunc dau ina brev, ch’ella duessi far aschi bien e remetter els mauns al mistral. En quella vev’el scret, co ei fussi schabegiau cul fein e ch’ei dueigien gest pigliar quella schania, ei seigi ina vera stria. Il salter ha pigliau ella pils cavels e fatg far ella treis turnighels. E lu ha la stria detg: «Jeu sun a mauns, mo dacheudenvi vegn il striegn a vegnir aschi fins, ch’el sa saltar sin las capialas dils signurs en casa-cumin, ch’els gnanc encorschan buc!» — Ed aschia eis ei era daventau.